དུས་རབས་སྔ་མའི་ལོ་རབས་བདུན་ཅུ་བ་དང་བརྒྱད་ཅུ་བ་ནི་བོད་ཀྱི་རྩོམ་རིག་གསར་པའི་དཔྱིད་ཀྱི་དཔལ་ཡོན་རྒྱས་པའི་དུས་ཤིག་ཡིན་ཏེ།སྐུ་ཞབས་དོན་གྲུབ་རྒྱལ་གྱི་ཡིད་བརྗོད་སྙན་རྩོམ་རིང་མོལང་ཚོའི་རྦབ་ཆུཞེས་པ་དུས་དེར་བརྩམས་ཤིང་།དེ་ནི་བོད་ཀྱི་ཕ་སྐད་ཀྱི་རྩོམ་རིག་གསར་བའི་མདུན་སྐྱོད་ཀྱི་དུང་བརྡ་དང་ཞོགས་པའི་སྐྱ་རེངས་ལྟར།དེ་ནས་བཟུང་རྩོམ་པ་པོ་དང་བརྩམས་ཆོས་གསར་པ་མང་པོ་ཞིག་བྱུང་ཞིང་རྩོམ་རིག་གསར་པའི་རྨང་གཞི་བཏང་།སྐུ་ཞབས་དོན་གྲུབ་རྒྱལ་ནི་བོད་ཀྱི་རྩོམ་རིག་གསར་པའི་མཚོན་རྟགས་ཀྱི་རྒྱལ་མཚན་ལྟ་བུར་གྱུར་བ་དང་།ཁོང་གིས་བརྩམས་པའི་ཞོགས་པའི་སྐྱ་རེངསདང་།ལང་ཚོའི་རྦབ་ཆུདང་།སད་ཀྱིས་བཅོམས་པའི་མེ་ཏོགདང་།རྐང་ལམ་ཕྲ་མོ་སོགས་ནི་བོད་ཀྱི་དེང་རབས་རྩོམ་རིག་གི་མཚོན་དཔེ་འམ་གདོང་ལེན་པ་ཡིན་ཞིང་།དེང་རབས་རྩོམ་རིག་ལ་ཤུགས་རྐྱེན་ཆེན་པོ་ཐེབས་ཡོད།སྐུ་ཞབས་དོན་གྲུབ་རྒྱལ་ནི་རྣམ་དཔྱོད་ཀྱི་རིག་པ་རྒོད་ཅིང་སྐྱེས་སྟོབས་ཀྱི་ཤེས་རབ་དང་སྦྱོང་སྟོབས་ཀྱི་ཡོན་ཏན་ལྡན་པའི་གཞུང་དྲང་ཞིང་མི་རིགས་ཀྱི་དུང་སེམས་ཟབ་པའི་བོད་ཀྱི་ན་གཞོན་སྙན་ངག་པ་དང་རྩོམ་པ་པོ།ཤེས་ཡོན་ཅན་མཆོག་ཏུ་གྱུར་པའི་རིག་པའི་དཔའ་པོ་ཡིན།ཁོང་ནི་ཤེས་རྒྱ་ཆེ་ཞིང་རྣམ་དཔྱོད་ཀྱི་རིག་རྩལ་འབར་བའི་སྙན་ངག་པ་དང་སྒྲུང་རྩོམ་མཁན་ཞིག་ཡིན་ཏེ།ཁོང་གི་སྙན་རྩོམ་གྱི་བློ་བཀོད་ཁྱད་དུ་མཚར་ཞིང་མཛེས་པ་དང་།ཚིག་སྦྱོར་སྙན་ཞིང་འཇེབས་ལ་དཔེ་དོན་གྱི་ཤུགས་བསྟན་ཟབ་པ་དང་།ལྷག་པར་དུ་སྒྲུང་རྩོམ་ཁྲོད་ཀྱི་ཚིག་སྦྱོར་ལ་འཚོ་བའི་ཉམས་དང་བོད་མིའི་སྐད་ཆའི་རོ་དང་བྲོ་བས་ཕྱུག་ཅིང་ཁ་མཚར་ལྡན་པས་ཀུན་གྱི་ཡིད་དབང་འཕྲོག་པར་འདུགབོད་ཀྱི་སྐད་དང་ཡི་གེ་ཚད་ལྡན་དུ་སྤྱོད་པའི་མིག་དཔེར་མཚོན།གསར་བཅོས་ཀྱི་སྤོབས་པ་དང་སྙིང་སྟོབས་ཆེ་བས་རིག་པའི་དཔའ་པོ་ཞེས་ཀུན་གྱིས་བསྟོད་པའི་གནས་སུ་ལྷམ་མེར་གྱུར་པ་ལྟ་བུའོ།།